ילד זין (סרט)

**ילד זין** הוא סרט נעורים דרמה-קומי ישראלי בכתיבתו ובימויו של ירדן אגיאן, אשר הוקרן לראשונה ב-15 בינואר 2025, עם תובל שפיר ולאה לב בתפקידים הראשיים, ועם הופעות משנה של ניב מג'ר, אביעד בנטוב, תומר פישמן, נועם כרמלי ולני כהן.

הסרט מחולק לארבעה פרקים, כאשר כל פרק מתמקד ברגעים משמעותיים בחיי הגיבורים, רגע לפני סיום תקופת נעוריהם. הסרט עוסק בפער הכואב שבין חלומותיהם ושאיפותיהם לבין המציאות האפורה שבה הם חיים. דרך חוויותיהם, נחשפת התשוקה והריגושים של הדמויות לצד מאבקיהן מול התבניות החברתיות הישנות. כל פרק שואף להציג את ניסיונות הדור הצעיר לשבור מוסכמות, למצוא דרך חדשה ולהגשים את עצמם בעולם המשתנה שסביבם. הסרט משלב דרמה וקומדיה עם נגיעות של שפת רחוב וסגנון אישי המערב ניבולי פה.

## תקציר עלילה
במושבה הקטנה והציורית מזכרת בתיה מתגוררים רון גלייזר וטל דרייפוס, שני נערים מתבגרים מרדנים ושנונים, החולמים להימלט משגרת חייהם המשעממת דרך להקת הרוק שלהם, "קיל דה היפסטר", אותה הם רואים כדרך לשנות את העולם.

כאשר חברם ללהקה, תומר ויינשטיין, מחליט לנטוש אותם באופן בלתי צפוי, השניים מוצאים את עצמם במסע לא מתוכנן שמעמיד את החברות העמוקה והסוערת שלהם במבחן.

## שחקנים
* תובל שפיר – רון גלייזר
* לאה לב – טל דרייפוס
* ניב מג'ר – וטרינר
* אביעד בנטוב – עודד, הבעלים של ״קולנוע דלוריאן״
* תומר פישמן
* נועם כרמלי – תומר ויינשטיין
* לני כהן – הבעלים של הכלב במבה
* יוסי ירום
* מעיין לאוב
* מיכל מנור
* אורית זפרן

## הפקה
### כתיבה
הפקת הסרט ארכה שבע שנים.

התהליך התחיל מרעיון של ירדן אגיאן שנולד במהלך לימודיו במנשר. את הדמות המרכזית בנה במהלך שיעור תסריט בהנחיית ליאור נשר בשנה הראשונה ללימודיו. הסרט צולם בצורה לא שגרתית על ידי צוות חברים קרובים, תוך כדי שיתוף פעולה עם שני שחקנים – תובל שפיר ולאה לב, אשר החלו את דרכם כשחקני סרטי סטודנטים והפכו לחלק בלתי נפרד מעבודת הכתיבה וההפקה של הסרט.

ירדן עצמו מציין כי ההפקה הובילה אותו לשינוי פנימי, במיוחד בצילום החלק הסופי של הסרט.

### ליהוק
תובל שפיר החל את השתתפותו בפרויקט בשנת 2019 בסרט קצר שביים ירדן, שהיווה את הבסיס לפיתוח הסרט המלא. לאורך השנים, ובשיתוף פעולה עם שפיר, התפתח הסיפור לכדי יצירה באורך מלא.

לאה לב סיפרה שבהתחלה קראה את התסריט מתוך נימוס, אך התחברה והזדהתה עם הדמות, מה שגרם לה לרצות לשחק בסרט.

### צילום
הסרט צולם בהפקה עצמאית קטנה. החזרות התקיימו בשיחות וידאו בזום במהלך מגפת הקורונה, והצילומים התרחשו בין הבידודים והסגרים. בהמשך פרצו טבח שבעה באוקטובר ומלחמת חרבות ברזל, דבר שהשפיע על ההפקה והצילום של הסרט.

במהלך השנים הללו עברו חלק מהמעורבים בהפקה שינויים אישיים, נפרדו, התחתנו, או פרשו. ירדן עצמו עבר תהליכים קשים, כולל אובדן שני חברים חשובים במהלך העבודה על הסרט, בהם יהב וינר, שנרצח ב-7 באוקטובר בביתו שבכפר עזה. יהב שימש כעוזר במאי ותאורן בסרט. הסרט כולל הקדשה לזכרו בסופו.

### סרטים קצרים
חומרי הצילום של הסרט נערכו במהלך ההפקה למבנה של סרטים קצרים, שהוקרנו בפני עצמם בפסטיבלי קולנוע בעולם.

הסרט הקצר הראשון יצא לאור בשנת 2021 תחת השם "תומר ויינשטיין חייב למות". אורכו כ-17 דקות והוא מכיל את מרבית המערכה הראשונה של הסרט. הסרט הוקרן בפסטיבל הסרטים פורטלנד ב-6 באוקטובר 2021, ובשנת 2022 זכה להוקרה בפרס Silver Remi בפסטיבל הסרטים העצמאיים WorldFest ה-55 שהתקיים ביוסטון.

הסרט הקצר השני יצא לאור בשנת 2022 תחת השם ״טיגר לנצח״. זהו סרט הגמר של לימודי הקולנוע של אגיאן בבית הספר מנשר לאמנות, שהופק בתמיכת הקרן החדשה לקולנוע וטלוויזיה. אורכו כ-23 דקות, והוא מציג את כלל המערכה השנייה של הסרט. הסרט הוקרן בהקרנת בכורה ב-29 בספטמבר 2022 בפסטיבל הסרטים נאשוויל ה-53, בו התמודד על פרס סרט הסטודנטים הטוב ביותר, המקנה זכאות להגשה לפרסי האוסקר. ב-29 בדצמבר 2024, הוקרן הסרט הקצר בסינמטק תל אביב במסגרת פסטיבל תל אביב הבינלאומי ה-20 לסרטי ילדים וילדות, כחלק ממקבץ הקצרים הישראליים ״שברונות והתחלות״.

### שם הסרט
בשלבי הפיתוח המוקדמים ונכון ל-29 ביולי 2021, נקרא הסרט ״קולנוע דלוריאן״, בהתייחסות לבית קולנוע פיקטיבי המוזכר בעלילה וכרפרנס למכונת הזמן ברכב הדלוריאן בסרטי ״בחזרה לעתיד״. שינוי שם הסרט לשמו הסופי, ״ילד זין״, התבצע לכל המאוחר ב-26 באפריל 2022.

שמו הרשמי של הסרט באנגלית הוא ״I Hate My Friends״ (״אני שונא את החברים שלי״). שם זה מתייחס לשירם המקורי של הלהקה הפיקטיבית בסרט, ״קיל דה היפסטר״, הקרוי כך. שיר זה, כמו כן נעימה הנושאת שם שהוא תרגום מילולי לאנגלית של שמו העברי של הסרט, ״Dickhead״, נמצאים בפסקול הסרט.

### טרום הפצה
ב-29 ביולי 2021, העלה אגיאן ליוטיוב קליפ ראשון מהסרט, אשר היווה הפרסום הראשון בדבר ההפקה לציבור הרחב. הקליפ מציג את הדמויות מעמתות את נקודות המבט אחת של השנייה על בסיס אזכורים לסרט ״הארי פוטר וגביע האש״.

ב-2 בספטמבר 2022, בתגובה לשרשור בפייסבוק, שיתף אגיאן גרסה ראשונית לטריילר של הסרט, שהועלתה ליוטיוב כסרטון לא רשום ב-26 באפריל 2022. בשרשור, ציין אגיאן כי הוא צפוי לעדכן בנוגע לסרט בטווח חצי שנה לאחר מכן, לאחר חודשים רבים מפרסום הקליפ הראשוני.

הפסקול המלא של הסרט פורסם בערוץ היוטיוב הרשמי ב-18 במאי 2024, והוא כולל 8 שירים.

ב-9 בדצמבר 2024, פורסם הטריילר הסופי של הסרט. קליפ שני מהסרט פורסם ב-29 בדצמבר, המציג את קיצוניות התסריט בהתייחסות הומוריסטית לרצח יצחק רבין. באותו היום, הוקרן הסרט הקצר ״טיגר לנצח״ בסינמטק תל אביב, המציג את המערכה השנייה של הסרט במלואה. בקידום הקרנה זו, הודה אגיאן כי הסרט הקצר מהווה ספוילר לסרט המלא.

### הפצה
הסרט הוקרן בהקרנת בכורה ב-15 בינואר 2025, בבית הקולנוע רב חן דיזנגוף שבתל אביב. ההקרנה במקור הייתה אמורה להתקיים ב-16 בינואר, אך ב-31 בדצמבר 2024, נודע כי ההקרנה הוקדמה ביום. בהקרנה נכחו בין היתר הבמאי ירדן אגיאן והשחקנים הראשיים תובל שפיר ולאה לב. מתחם האירוע קושט בכרזות שונות של הסרט, חלקן מהוות מחווה לכרזות של סרטי התבגרות מוכרים, כגון ״שמתי ברז למורה״, ״טיטאניק״, ״בחזרה לעתיד 2״ ו-״העולם שבפנים״.

הקרנות בודדות נוספות של הסרט התקיימו בסינמטק תל אביב, סינמטק שדרות, קולנוע יפו וקולנוע סמדר במהלך החודשים פברואר עד מאי 2025. אגיאן קידם בעצמו את ההקרנות השונות וללא קידום ממומן, באמצעות הרשתות החברתיות, כרזות שנתלו ברחבי תל אביב ומספר כתבות באמצעי תקשורת שונים. הסרט הוקרן בפחות מ-10 הקרנות במהלך ריצה זו, כאשר אגיאן ציין כי בסך הקרנות אלו נכחו כ-1,000 צופים. אגיאן אף הודה שלהקרנות מסוימות הגיעו צופים בודדים בלבד, והעריך שמדובר בתוצאה ישירה של מאמצי הקידום שהשקיע בהם.

על אף שחרור הסרט הגמור להקרנות ותמיכתה של הקרן החדשה לקולנוע וטלוויזיה, הסרט לא נרכש להפצה רחבה בבתי הקולנוע. אגיאן טען כי חברות ההפצה איתן שוחח סירבו לרכוש את הסרט מסיבות שונות, כגון אורכו הקצר, חשש מאנטגוניזם ציבורי, טענות כי הוא בוסרי או נישתי מידי, וכן התחושה שהוא לא מרגיש ישראלי מספיק.

אגיאן בחר באופן מודע שלא להגיש את הסרט לפסטיבלי קולנוע ברחבי העולם, מתוך העיקרון שהסרט נוצר מראשיתו עבור ישראלים.

### פרסים
הסרט הוגש להתמודדות בפרסי האקדמיה הישראלית לקולנוע ה-36 (פרסי אופיר לשנת 2025). הקרנות סגורות לחברי האקדמיה הישראלית לקולנוע וטלוויזיה תוכננו להתקיים בסינמטק תל אביב ב-11 ביוני וב-25 ביוני 2025. בעקבות מבצע עם כלביא, ההקרנה השנייה תחילה בוטלה ולאחר מכן נקבעה מחדש ל-26 ביוני. אגיאן ציין כי ניסה לקדם את הסרט באופן עצמאי בפני חברי האקדמיה, אך התקשה להגיע אליהם ואף התמודד עם תחרות שמנעה ממנו ליצור קשר עם מצביעים. בהכרזת המועמדים לקטגוריות הפרס ב-3 באוגוסט 2025, נודע כי הסרט לא הועמד לאף קטגוריה.

## קישורים חיצוניים

* טריילר הסרט
* 

## הערות שוליים

קטגוריה:סרטים בעברית
קטגוריה:סרטי נעורים ישראליים
קטגוריה:סרטי דרמה ישראליים
קטגוריה:סרטי קומדיה ישראליים
קטגוריה:סרטים ישראליים משנת 2025